Bæjarstjóri ásamt starfsmönnum Kópavogsbæjar Starfsmenn Kópavogsbæjar hlýddu í dag á erindi um einelti á vinnustöðum en með því er verið að fylgja eftir eineltisstefnu bæjarins sem samþykkt hefur verið í bæjarráði . Markmiðið er að uppræta einelti . Eineltisteymi bæjarins kynnti á sama tíma nýtt veggspjald sem ber yfirskriftina : Saman gerum við vinnustaðinn góðan . Stefnt er að því að halda fleiri erindi og námskeið um einelti á næstu vikum en hjá Kópavogsbæ vinna um 2.700 starfsmenn . Rannsóknir sýna að hátt í 10% opinberra starfsmanna hafa upplifað einelti á sínum vinnustöðum . Í eineltisstefnu bæjarins segir að Kópavogsbær hafi það að leiðarljós að vera góður vinnustaður og að starfsmönnum líði vel í vinnunni . Þar er einnig farið yfir skilgreininguna á einelti sem er „ ámælisverð eða síendurtekin ótilhlýðileg háttsemi , þ.e. athöfn eða hegðun sem er til þess fallin að niðurlægja , gera lítið úr , móðga , særa , mismuna eða ógna og valda vanlíðan hjá þeim sem hún beinist að . “ Eineltisteymi Kópavogsbæjar er skipað fulltrúa frá starfsmannadeild , jafnréttisráðgjafa og forvarnarfulltrúa . Í teyminu eru : Harpa Hallsdóttir , Ása Arnfríður Kristjánsdóttir og Linda Udengaard . Hlutverk þeirra er að veita stjórnendum ráðgjöf þegar einelti eða vísbending um einelti kemur upp á vinnustað . Teyminu er heimilt að sækja sér utanaðkomandi ráðgjöf . Hjá skólum bæjarins , leikskólum og grunnskólum , ríkja einnig eineltisstefnur . Hátt í fimm þúsund börn og unglingar úr Kópavogi gengu gegn einelti á degi eineltis í síðustu viku . Stefnt er að því að eineltisgangan verði árviss viðburður hér eftir . Á meðfylgjandi mynd eru fulltrúarnir í eineltisteyminu ásamt bæjarstjóra .